钦定古今图书集成/明伦汇编/宫闱典/第097卷 > 《常山公主碑》北魏·温子昇
## 钦定古今图书集成/明伦汇编/宫闱典/第097卷 > 《常山公主碑》北魏·温子昇

启泰微之层构，辟阊阖之重扉，据天下以为家，苞率
土而光宅。然则昆山西峙，爰有夜光；汉水东流，是生
明月。公主禀灵宸极，资和天地，芬芳有性，温润成质。
自然秘远，若上元之隔绛河；直置清高，类姮娥之依
桂树。令淑之至，比光明于宵烛；幽闲之盛，匹秾华于
桃李。托体宫闱，而执心㧑顺，婉然左辟，率礼如宾，举
华烛以宵征，动鸣珮而晨去。“致肃雍于车乘，成好合
于琴瑟，立行洁于清冰，抗志高于黄鹄。停轮表信，阖
门示礼，终能成其子姓，贻厥孙谋。而钟漏相催，日夜
不息，川有急流，风无静树，奄辞身世，从宓妃于伊洛；
遽捐馆舍，追帝子于潇湘。”铭曰：

龙辔莫援，日车遂往，奄离形神，忽归丘壤。祖歌《薤露》，
出奏《巫山》，永厝中野，终掩穷泉。萧瑟神道，荒凉墓田，
松槚徒列，琬琰空传。